b"\n_START_ARTICLE_\nFilip Flisar\n_START_SECTION_\nKariera\n_START_PARAGRAPH_\nFlisar je svojo \xc5\xa1portno pot za\xc4\x8del kot alpski smu\xc4\x8dar in kot mladinec tekmoval v smuku in superveleslalomu. Nastopil je na nekaj tekmah evropskega pokala in dveh mladinskih svetovnih prvenstvih a ve\xc4\x8djih uspehov ni imel. Zato se je raje preusmeril v Smu\xc4\x8danje prostega sloga. Prvi\xc4\x8d je na tekmi za svetovni pokal v smu\xc4\x8danju prostega sloga nastopil v sezoni 2007/08 in sicer v disciplini smu\xc4\x8darski kros, a je ostal brez to\xc4\x8dk. V sezoni 2008/09 je nastopil tudi na svoji prvi in zadnji tekmi za svetovni pokal v sne\xc5\xbenem \xc5\xbelebu._NEWLINE_Flisar je za Slovenijo nastopil na Zimskih olimpijskih igrah 2010 v Vancouvru, kjer je osvojil 8. mesto v krosu. Nastopil je tudi na svetovnem prvenstvu v smu\xc4\x8danju prostega sloga 2011 v ameri\xc5\xa1kem Deer Valley-u, kjer je v smu\xc4\x8darskem krosu osvojil 11. mesto. Na zelo odmevnih zimskih Igrah X v Aspnu 2012 je zasedel drugo mesto._NEWLINE_V sezoni 2011/12 se je za\xc4\x8del njegov vzpon. V smu\xc4\x8darskem krosu je v Alpe d'Huez dosegel prvo zmago za svetovni pokal v smu\xc4\x8darskem krosu, kasneje pa \xc5\xa1e dve v tej sezoni. V tej sezoni je prvi\xc4\x8d osvojil mali kristalni globus v smu\xc4\x8darskem krosu, v skupni razvrstitvi svetovnega pokala v Smu\xc4\x8danju prostega sloga pa peto mesto._NEWLINE_V sezoni 2012/13 je v ameri\xc5\xa1kem Telluride dosegel svojo \xc4\x8detrto zmago v karieri. Po \xc5\xa1tevilu zmag za svetovni pokal v mo\xc5\xa1kem smu\xc4\x8darskem krosu tako zaseda sedmo mesto na lestvici zmagovalcev._NEWLINE_Na Zimskih olimpijskih igrah 2014 v So\xc4\x8diju je osvojil \xc5\xa1esto mesto v krosu._NEWLINE_Na svetovnem prvenstvu FIS V Kreischbergu v Avstriji je 25. januarja 2015 v osupljivem zaklju\xc4\x8dnem delu odlo\xc4\x8dilne vo\xc5\xbenje osvojil zlato medaljo. To je za Flisarja in Slovenijo prva medalja s svetovnega prvenstva v smu\xc4\x8danju v prostem slogu. Ob zmagovalcu Flisarju je srebrno medaljo osvojil Jean-Fr\xc3\xa9d\xc3\xa9ric Chapuis, dotedanji svetovni prvak in olimpijski prvak iz So\xc4\x8dija, bronasto pa Victor \xc3\x96hling Norberg.\n_START_SECTION_\nZasebno \xc5\xbeivljenje\n_START_PARAGRAPH_\nVelja za \xc4\x8dloveka, obsedenega z adrenalinom, saj u\xc5\xbeiva v ekstremnih \xc5\xa1portih. V prostem \xc4\x8dasu se ukvarja z rolkanjem in downhillom (gorskim kolesarskim spustom). Znan pa je predvsem po svojih brkih ter humorju."